**Վճռական առճակատումն ու պահանջատիրութեան յաջորդ հանգրուանը**

Մեծ Եղեռնի 100-ամեակի ոգեկոչման անմիջական նախօրեակին, ծրագրուած եւ կազմակերպուած ձեւով հակահայ թրքական բողոքի ցոյցեր տեղի ունեցան եւրոպական կարգ մը քաղաքներու մէջ։ Յստակ է, որ թրքական կողմը ուրացման իր քաղաքականութեան մէջ ներմուծած է նոր մարտավարութիւն մը, որ կը միտի հայկական պահանջատիրութեան ձայնը հակակշռել՝ օգտագործելով եւ ընդօրինակելով երկար տարիներու հայկական բողոքի ցոյցերու ոճը։

Ցոյցերուն զուգահեռ, ակադեմական մակարդակի վրայ, անցնող ամիսներուն Թուրքիոյ մէջ շարունակուեցան նաեւ «1915-ի դէպքերը լուսաբանելու»  միտող գիտաժողովները, որոնց ետին կանգնող հիմնական նպատակը՝ պատմական իրողութիւնները խեղաթիւրելն ու ակադեմական կարծիքը ապակողմնորոշելն է։

Այս զարգացումներու լոյսին տակ, ակներեւ է, որ թրքական կողմը, ուժերու գերլարումով, վերջին փորձ մը կը կատարէ Հայկական Ցեղասպանութեան ճանաչման միջազգային գործընթացը դանդաղեցնելու։

Հայաստանի եւ Սփիւռքի հայութեան յառաջիկայ մարտահրաւէրը կը հանդիսանայ թրքական հակաքարոզչական այս արշաւը, որուն վերջերս միացաւ նաեւ ատրպէյճանական հակահայ քարոզչական մեքենան։ Պայքարը երկու ճակատի վրայ մղելու պարտադրանքին տակ գտնուելով, գալիք հանգրուանը պիտի ըլլայ վճռական, ուր դիւանագիտական աւելի ազդեցիկ մարտավարութիւն դրսեւորող կողմը՝ յաղթական դուրս պիտի գայ այս ճակատումէն։

Այս ուղղութեամբ, անհաւասար ուժերով կայացող առճակատման ծանր բաժինը իրենց ուսերուն վրայ պիտի վերցնեն աշխարհասփիւռ Հայ Դատի յանձնախումբերը, որոնք թրքական եւ ատրպէյճանական հակաքարոզչական յորձանքը ետ մղելով՝ վճռական հարւածով պէտք է քանդեն ուրացման եւ լռութեան պատը։

Այս զարգացումներուն զուգահեռ, անկիւնադարձային ներկայ այս արարին, պէտք է ճշդել նաեւ պահանջատիրութեան գծով հայ ազգի յառաջիկայ ռազմավարութիւնը: Ցեղասպանութեան ճանաչման անմիջականօրէն կապուած է հատուցման հարցը, որ իրողութեան մէջ իրաւազրկուած հայ ժողովուրդի արդարութեան վերականգնման յաջորդ հանգրուանն է։ Ցեղասպանութեան առնչուող նիւթական եւ բարոյական հատուցումներէն անկախ՝ յաջորդ հանգրուանը հողային պահանջատիրութեան խնդիրն է եւ ապագայի առումով՝ զայն իր բնիկ ժողովուրդով վերաբնակեցնելը։  
    Ազգային մեր գիտակցութեան մէջ պէտք է ամրագրուի այն ճշմարտութիւնն ու հասկացողութիւնը, որ Արեւմտահայաստանը հայրենասիրական երգերու եւ լոզունգներու նեղ սահմանէն դուրս՝ ապրող իրականութիւն է։ Նոյնպէս՝ հայութեան վտարանդի զանգուածներու Արեւմտահայաստան վերադարձը հայ ժողովուրդի վաղուան պատմական առաքելութիւնն է։

Ապագայ սերունդներու լինելութեան եւ Հայաստանի ազգային անվտանգութեան ու ապահովութեան ապագայ խարիսխն ու վէմն է Արեւմտահայաստանը։

Երբ այնքան մօտալուտ կը թուի Հայկական Ցեղասպանութեան ճանաչման գործընթացի վերջնական իրագործումը, պահն է լրջօրէն նախապատրաստուիլ յառաջիկայ հանգրուանին՝ Հողահաւաքին ու Ազգահաւաքին: Իր պատմական օրրանէն անարդարօրէն դուրս մղուած մարդ անհատը՝ իրաւունք ունի վերադառնալու իր հայրենիքը։

Պէտք է հաստատել նաեւ, որ Հողահաւաքի ու Ազգահաւաքի իրագործման գործընթացը երկար ճանապարհ ունի իր դիմաց եւ այդ ուղղութեամբ անհրաժեշտ պիտի ըլլան յարատեւ պայքար մղելու կամքն ու աննկուն մաքառելու ոգին։

Ի վերջոյ, միլիոն եւ աւելի հայ զոհերու հանդէպ վաղուան սերունդներու պարտքը պիտի ըլլայ Արեւմտահայաստանի, Ջաւախքի, Արցախի ու Նախիջեւանի միջեւ արուեստական սահմանները ի սպառ չէզոքացնել ու մէկ դրօշի ներքոյ անոնց վեջնական շաղկապումը իրականացնել։ Այս է՛ եւ պէ՛տք է ըլլայ հայ ազգի գոյատեւելիութեան հիմնական գրաւականը, համախումբ հայրենադարձութեամբ՝ Միացեալ Հայաստանի մարմնեղէն ու ոգեղէն կերտումը։

**ՎԱՀԱԳՆ ԳԱՐԱԳԱՇԵԱՆ**

**«ՀՈՐԻԶՈՆ» շաբաթաթերթի գլխաւոր խմբագիր**